
A biológia tantárggyal kapcsolatos tanulói attitűdöket befolyásoló tényezők a pedagógusok szerint

A kutatás célja a biológia tantárgy népszerűségének okainak feltárása volt, különös tekintettel a tantárggyal kapcsolatos tanulói attitűdöket befolyásoló tényezőkre a pedagógusok módszertani kultúrája és vélekedése alapján.
A biológia a természettudományos tárgyak közül hazai és nemzetközi szinten is a legkedveltebb, sőt, főként általános iskolában, az egész tantárgyi sor elején foglal helyet (Osborne et al. 2003, Porkop et al. 2007, Csíkos 2012, Czető 2022). A kétezres évek elején történt felmérésből kiderül, hogy a tantárgyat a tanulók tevékenykedtetésével (önálló megfigyelések, leírás, összehasonlítás, mérés, csoportosítás, rendszerezés, kísérletezés) tananyagba iktatásával sikerült népszerűvé tenni (Franyó 2002). Népszerűségéhez az is hozzájárul, hogy valójában már önmaga is integráló tantárgy (Kriska & Karkus 2015). A mai napig vita tárgyát képezi a tananyagtartalom, a tananyagelrendezés és a rendelkezésre álló óraszám, illetve mindezek kapcsolata az érettségi követelményekkel (Csapó 2000, Chrappán 2017, Bán 2010).
Kutatási mintámat Heves vármegye általános iskoláiban biológiát tanító pedagógusai alkották (N=30). Kutatásom során zárt és nyílt kérdéseket tartalmazó kérdőíves módszert alkalmaztam. A nyílt kérdésekhez interkódolást, az adatok elemzéséhez leíró és matematikai statisztikát alkalmaztam. A kutatási kérdések kiterjedtek a biológia órán alkalmazott módszerek alkalmazásának gyakorisága, szülők tantárgyhoz való hozzáállására, a tanári motiváltság és pályaválasztási elégedettség és a pedagógusok által észlelt tanulói attitűd közötti összefüggésekre.
A kutatás eredménye nem csak a leendő vagy már pályán lévő biológia tanárok számára lehet tanulságos, hanem más, tanulók által kevésbé népszerű természettudományos tantárgyak is profitálhatnak belőle.
 



